**הצעה לסדר : לימודי אבולוציה במסגרות החינוך ברמת השרון**

**רקע:**

**כד** וַיֹּאמֶר אֱלֹהִים, תּוֹצֵא הָאָרֶץ נֶפֶשׁ חַיָּה לְמִינָהּ, בְּהֵמָה וָרֶמֶשׂ וְחַיְתוֹ-אֶרֶץ, לְמִינָהּ; וַיְהִי-כֵן.  **כה** וַיַּעַשׂ אֱלֹהִים אֶת-חַיַּת הָאָרֶץ לְמִינָהּ, וְאֶת-הַבְּהֵמָה לְמִינָהּ, וְאֵת כָּל-רֶמֶשׂ הָאֲדָמָה, לְמִינֵהוּ; וַיַּרְא אֱלֹהִים, כִּי-טוֹב.  **כו** וַיֹּאמֶר אֱלֹהִים, נַעֲשֶׂה אָדָם בְּצַלְמֵנוּ כִּדְמוּתֵנוּ; וְיִרְדּוּ בִדְגַת הַיָּם וּבְעוֹף הַשָּׁמַיִם, וּבַבְּהֵמָה וּבְכָל-הָאָרֶץ, וּבְכָל-הָרֶמֶשׂ, הָרֹמֵשׂ עַל-הָאָרֶץ.  **כז** וַיִּבְרָא אֱלֹהִים אֶת-הָאָדָם בְּצַלְמוֹ, בְּצֶלֶם אֱלֹהִים בָּרָא אֹתוֹ:  זָכָר וּנְקֵבָה, בָּרָא אֹתָם. (בראשית א כד-כז)

טקסט זה הינו הפעם הראשונה בה תלמיד ישראלי נפגש עם התשובה לשאלה "כיצד נוצרו בעלי החיים בני האדם וכדור הארץ?" יש ביננו שמאמינים שאכן בריאת העולם התרחשה לפי הכתוב בספר "בראשית" ועל כך, יש לכבד את דעתם. מצד שני, כיום רוב האנשים (גם דתיים) מאמינים שהאדם והחיה לא נוצרו על ידי האלוהים, אלא לפי תיאוריית האבולוציה של דרווין שמסבירה מדעית עם הוכחות על בריאת החיים - תיאוריה מוכרת ומקובלת ברחבי העולם הנאור והמודרני ויש לגביה קונצנזוס רחב לצד ראיות מדעיות, ממצאים ארכאולוגיים, ניסויים ותצפיות - כיאה לאופן הרציונלי אשר לפיו בוחנים את עולם המדע.

כיום, לפי מדיניות משרד החינוך לימודי האבולוציה נלמדים רק ע"י תלמידי תיכון שבחרו מסלול ביולוגיה מוגבר - תלמידי כתה י"א וי"ב שלומדים במסלול זה ילמדו את הנושא במסגרת פרקי הלימוד בנושא "אקולוגיה". לשם המחשת האבסורד, נציין כי בשנת הלימודים תשע"ט למדו בתיכונים אלון ורוטברג את נושא האבולוציה רק 128 תלמידים במסלול ביולוגיה מוגבר וגם זאת, במסגרת מצומצמת למדי ובהיקף שאפילו לא מתקרב לתיאוריות בריאה אחרות. המצב בארץ כיום הוא כה עגום, שכ- 90% מהתלמידים יסיימו 12 שנות לימוד בלי להכיר את תורת האבולוציה. רוב התלמידים יסיימו את חוק לימודיהם מבלי שלמדו מי הוא צ'רלס דרווין, מה מוצאו של האדם, של החי ושל הצומח, ולמעשה, בלי הבנה בסיסית כיצד נוצר היקום (ראו כתבה ב"ידיעות אחרונות" מה – 11.02.2014 )

המצב הוא שבמאה ה-21 רוב רובם של תלמידי ישראל נחשפים לדעה אחת בלבד (לפי מה שנלמד בשיעורי התנ"ך), בעוד שלדעה הנתמכת על ידי רוב מוחלט של מדענים בארץ ובעולם אין חשיפה, שלא לומר מקום נכבד במערכת הלימודים הפורמלית - לא בישראל בכלל ולא במערכת הלימודים ברמת השרון, בפרט.

רמת השרון נמנית על הערים הפלורליסטיות במדינה, ולכן אך טבעי ורצוי שנעודד לימודים פלורליסטיים במוסדות החינוך בעיר במקומות בהם משרד החינוך כושל.

**ההצעה:**

מועצת העיר תחליט בזאת שכל תלמיד שלומד במערכת הלימוד בעיר ילמד את נושא האבולוציה . באחריות הנהלת אגף החינוך, מנהלות בתי הספר, וצוותי ההוראה בבתי הספר ובגנים, לגבש מערך למידה מותאם גיל בנושא האבולוציה שיילמד בעיר באופן עקבי רציף ויסודי, אם בסיוע גופים חיצוניים שמאושרים על ידי משרד החינוך ושכבר עושים זאת במוסדות חינוך אחרים (לדוגמא, תעשיידע, מכון דוידסון, אופק רחב, נוע- דע) ואם באמצעות הכשרות מקצועיות למורים עצמם בנושא.

אציין לטובה יוזמות פרטניות של מורים שמלמדים את התאוריה מיוזמתם, לדוגמא חבר מועצת העיר בהרצליה, אורן אוריאלי, שהינו במערכת החינוך בעיר ומעביר שיעורים על אבולוציה בחטיבות הביניים או בבית הספר המונטסורי בכפר הירוק.